Fociztak, ünnepeltek Telekesen
Focimeccsek sorozata, főzőverseny és remek fellépők – így mulattak az emberek a telekesi falunapon, ahol több elismerés is gazdára talált.
Huszonnyolc éve sportnapként indult, de még ma is fontos szerepet játszik a mozgás a telekesi falunapon. Szombaton nyolc csapat főzőversenyével indult a program, miközben a futballpályán gyerekek, lányok- asszonyok és öregfiúk kergették a labdát. A telekesi focicsapat az idén második helyen végzett a megyei harmadosztály körmendi csoportjában, az ezüstérmet a falunapon Hegedűs Lajostól vehették át a játékosok. Csakúgy, mint Kónya Milán a gólkirályi kupát – 54 alkalommal talált az ellenfél hálójába. Orbán László polgármester fontosnak tartja, hogy a település közössége előtt találjanak gazdára az elismerések. Ezért itt köszönte meg Legát Andrea 25 éves önkormányzati munkáját, Nagy Árpádné Margit nénit pedig kilencvenedik születésnapja alkalmából köszöntötte. A fergeteges hangulatú műsorban színpadra lépett a falu szülötte, Sláger Tibó, énekelt a helyi falugondnok, Tamara, és eljött Telekesre a nagy sikert bezsebelő Irigy Hónaljmirigy is.